L-ewwel ċiklu ta' negozjati bejn l-UE u ċ-Ċilì għal Ftehim ta' Assoċjazzjoni mmodernizzat se jsir fis-16 ta' Novembru, fi Brussell. Dan isegwi mid-deċiżjoni meħuda llum mill-Istati Membri tal-UE biex japprovaw il-mandat lill-Unjoni Ewropea biex tagħmel dawn in-negozjati. L-għan hu li jiġi aġġornat il-Ftehim ta' Assoċjazzjoni UE-Ċilì li ilu hemm 14-il sena biex l-ambizzjonijiet politiċi u ta' kooperazzjoni u d-dispożizzjonijiet tiegħu dwar il-kummerċ jinġabu konfromi mal-ftehimiet moderni tal-UE. It-tieni ċiklu jsir kmieni fl-2018. Ir-Rappreżentant Għoli u Viċi President tal-UE, Federica Mogherini ,qalet: “Ftehim modernizzat maċ-Ċilì se jssaħħaħ aktar ir-relazzjonijiet diġà eċċellenti tagħna u jiftaħ oqsma ġodda ta' kooperazzjoni. Huwa jipprovdilna qafas tal-ogħla livell biex inkomplu nappoġġaw il-paċi u s-sigurtà dinjija, ekonomiji libera u miftuħa, soċjetajiet inklussivi u l-promozzjoni tal-ġid komuni dinji.” Il-Kummissarju għall-Kummerċ, Cecilia Malmström qalet: “Fl-Amerika Latina, iċ-Ċili ilu l-aktar bħala sieħeb kummerċjali tagħna u huwa alleat ewlieni għalina. Il-ftehim eżistenti tagħna tżied il-flussi kummerċjali bejnietna b'mod sostanzjali f'dawn l-aħħar għaxar snin u nofs. Iżda biex tiġi indirizzata l-firxa sħiħa ta' sfidi politiċi u dinjija tal-lum, neħtieġu ftehim ġdid u modern, peress li dak tal-2003 iħalli barra ħafna kwistjonijiet importanti relatati ma' kummerċ, servizzi u investiment. It-taħdidiet li qed inniedu għandhom l-għan li jistabbilixxu ftehim kummerċjali modern tal-ogħla kalibru, li jkopri l-kwistjonijiet kollha - inklużi dawk li jirriflettu valuri bħall-iżvilupp sostenibbli, l-għajnuna lill-kumpaniji żgħar u medji, u l-isforzi kontra l-korruzzjoni. U għall-ewwel darba, ftehim kummerċjali tagħna se jinkludi għanijiet komuni dwar ir-rwol ewlieni tan-nisa fil-kummerċ”. Dan il-ftehim se jżid ma' ftehimiet ta' suċċess reċenti mal-Kanada, mal-Vjetnam, ma' Singapor, kif ukoll mal-Ġappun, fost l-oħrajn, biex b'hekk jespandi l-alleanza ta' msieħba impenjati favur il-multilateraliżmu, l-istat tad-dritt u regoli progressiv għall-kummerċ dinji. Kuntest Sa mill-konklużjoni tal-ftehim ta' Assoċjazzjoni maċ-Ċilì, l-UE żviluppat relazzjoni aktar mill-qrib dwar ħafna oqsma. L-immodernizzar tal-ftehim se jippermetti li tkun approfondita r-relazzjoni tagħna fejn jidħlu l-isfidi globali, bħall-aġenda dwar it-tibdil fil-klima u l-għanijiet għall-iżvilupp sostenibbli 2030, il-kooperazzjoni ekonomika u soċjali f'oqsma bħall-użu effiċjenti tal-enerġija, l-intrapriżi żgħar u ta' daqs medju, iż-żgħażagħ, l-edukazzjoni u l-politiki dwar l-impjiegi, u nkabbru l-kooperazzjoni tagħna dwar l-ugwaljanza bejn is-sessi u l-emanċipazzjoni tan-nisa. L-UE hija t-tieni sieħba kummerċjali taċ-Ċilì, responsabbli għal 14.9 % tal-kummerċ totali taċ-Ċilì fl-2016. Il-kummerċ bilaterali kien stabbli matul l-aħħar tliet snin bl-UE li rreġistrat surplus kummerċjali ta' €1.2 biljun fl-2016. Sadanittant, l-UE hija l-akbar investitur barrani taċ-Ċilì, responsabbli għal ftit inqas minn nofs il-flussi ta' investiment dirett barrani fil-pajjiż. Mid-dħul fis-seħħ tal-Ftehim ta' Assoċjazzjoni fl-2003, l-esportazzjonijiet tal-UE lejn iċ-Ċilì żdiedu b'170 %, bl-importazzjonijiet li qed jiżdiedu b'madwar nofs. Sadanittant, kemm l-esportazzjonijiet kif ukoll l-importazzjonijiet tal-UE ta' servizzi t-tnejn li huma żdiedu b'iktar minn kwart bejn l-2010 u l-2015. Fl-2016, l-esportazzjonijiet tal-UE lejn iċ-Ċilì kienu prinċipalment magħmula minn makkinarju u t-trasport, prodotti kimiċi u prodotti manifatturati, filwaqt li l-esportazzjonijiet miċ-Ċilì lejn l-UE kienu ddominati minn ikel u annimali ħajjin, materja prima (l-aktar ram), u prodotti manifatturati. Aktar informazzjoni Relazzjonijiet kummerċjali bejn l-UE u ċ-Ċilì Relazzjonijiet politiċi bejn l-UE u ċ-Ċilì L-istejjer tal-esportaturi